**עקרונות לצמיחה דמוגרפית – כפר חרוב – טיוטה 3**

**מבוא**

קיבוץ כפר חרוב רואה בבניו את המועמדים הטבעיים ביותר להשתלבות עתידית כחברים בקיבוץ. לפיכך ראה לנכון הקיבוץ להסדיר את העקרונות לקליטתם, כצעד משמעותי ראשון לקידום הצמיחה הדמוגרפית של הקיבוץ ולחיזוקו. עם זאת, מטעמים עקרוניים ומעשיים כאחד, יש להכיר בכך כי צמיחה דמוגרפית משמעותית לא יכולה ואינה צריכה להישען על בני הקיבוץ בלבד, בין השאר לאור התחייבות הקיבוץ לממ"י להגדיל את מספר בתי האב החברים בקיבוץ ל- 100, על מנת לשמר את הנחלות ואמצעי הייצור של הקיבוץ. יתר על כן, יש להניח כי הרחבת הקליטה לחברות בקיבוץ גם למי שאינם בני קיבוץ, תסייע ותעודד את חזרתם של האחרונים.

לאור כל האמור לעיל, קם הצורך לקבוע עקרונות לקליטת מי שאינם בני קיבוץ, כחברים בקיבוץ. על בסיס הנחה זו, קיבל צוות צמ"ד את המנדט בהחלטת האסיפה – **"לגבש תפיסה אסטרטגית לצמיחה הדמוגרפית של כפר חרוב, לעשור הקרוב...(לרבות בסוגיית קליטה לחברות של מי שאינם בנים של חברי קיבוץ)"**.

**מדוע יש צורך בחיזוק הקיבוץ במסגרת הצמיחה הדמוגרפית?**

צוות צמ"ד סבור כי יש חשיבות בצמיחה דמוגרפית משמעותית של **הקיבוץ**, להבדיל משל הישוב, מהטעמים הבאים:

1. הבטחת המשך קיומן של מערכות קהילתיות מתפקדות וחיזוק הקיבוץ כמערכת חברתית.
2. איזון הדמוגרפיה, תחת ההנחה כי בתוך 15-20 שנה כל חברי הקיבוץ, כמעט, יהיו פנסיונרים או קרובים לכך, עובדה שיהיו לה השלכות חברתיות וכלכליות.
3. צורך בדור המשך שיוביל את המערכות העסקיות של המשק.
4. התמודדות עם הסכנה שבתת אכלוס, אובדן נחלות ולמעשה אובדן אמצעי ייצור של הקיבוץ.
5. יש חשיבות בכך שלמתגוררים במקום יהיו כמה שיותר אינטרסים משותפים.

**מדוע יש לפעול גם לקליטת מי שאינם בהכרח בני קיבוץ?**

הצוות סבור כי יש לפעול לקליטת מי שאינם בני קיבוץ, מהסיבות הבאות:

1. מספר הבנים הקטן יחסית לא מאפשר צמיחה דמוגרפית משמעותית של הקיבוץ בקצב הנדרש.
2. יתר על כן, קליטת בנים תלויה בקליטת מי שאינם בנים, על מנת ליצור קבוצה משמעותית (דבר תלוי בדבר. אם לא תיווצר קבוצה, הבנים לא יבואו).

יש לציין שהצוות העריך כי קיימים בקרב חברי הקיבוץ חששות והתנגדויות לקליטת מי שאינם בני קיבוץ לחברות, לרבות:

* ההתנגדויות הקיימות ביחס לקליטת בנים, ובעיקר חוסר הרצון להתחלק בנכסים, מועצמים ביחס לקליטת מי שאינם בנים.
* חששות הקשורים לכמות המגרשים ומיקומם.
* חשש מפני "מי שאינו משלנו".
* חשש מפני אובדן אינטימיות שיש בקיבוץ.
* חשש מפני שינוי באשר הוא.

הצוות מעריך כי הסברה מתאימה, בצד התקדמות בתהליך שיוך הנכסים/פירות הנכסים ואבחנה ברורה בין בנים למי שאינם בנים, הן בתהליכי הקבלה והן בתנאי הקבלה, יתרמו כולם להרגעת החששות שלעיל.

**מי קהל היעד?**

* משפחות צעירות עם ילדים צעירים.

**עקרונות לקליטה כללית**

1. קיבוץ כפר חרוב ינהל תהליך צמיחה דמוגרפית בכוונה לקלוט 45 משפחות במהלך 15 שנים, במספר מחזורי קליטה.
2. בכל מחזור קליטה יהיו בני הקיבוץ בעדיפות על פני מי שאינו בן קיבוץ לצורך קליטה לחברות.
3. הקליטה תהיה לחברות מלאה בקיבוץ. תקנון לקליטת בנים יותאם גם לקליטת מי שאינם בנים לחברות בקיבוץ.
4. קבלה לחברות בקיבוץ תהיה ברוב הנדרש בקלפי, לאחר קיום נוהל קליטה שיכלול מפגשים עם צוות קבלה לחברות, תהליכי מיון ובחינת יכולת כלכלית לבניית בית ולהתפרנסות. נוהל קליטה מפורט יוכן בהמשך, כחלק מתהליך היישום.
5. בניית ביתו של החבר החדש תהיה על חשבונו. למען הסר ספק, מי שאינם בני קיבוץ או בני זוג של בני קיבוץ, לא יהיו זכאים להנחות ו/או לסבסוד תהליכי הבניה, לרבות בגין מימון התשתיות.
6. החברים החדשים יהיו שותפים בנכסי הקיבוץ בכפוף לתשלום תמורה כספית, תוך אבחנה בין בני קיבוץ למי שאינם כאלה, על פי מודל שייקבע בהמשך.
7. בנים שיתקבלו לחברות בקיבוץ יהיו זכאים להטבות ייחודיות שונות בתהליך הקליטה, לרבות בסוגית מימון התשתיות לבניה ותשלום תמורה בגין השותפות בנכסי הקיבוץ.
8. תושבי ההרחבה הקהילתית בכפר חרוב יוזמנו להתקבל לחברות בקיבוץ בהתאם לתנאים האמורים בסעיפים 3-6 לעיל.